Un naționalist austriac de extremă-dreapta a primit interdicție de intrare în Germania după o reuniune neonazistă
Un naționalist austriac de extremă dreapta a primit interdicție de a intra în Germania după ce a participat la o reuniune a neo-naziștilor în care s-a discutat despre deportarea în masă a migranților, provocând proteste în întreagă țară, scrie The Guardian.
Martin Sellner, lider al mișcării etno-naționaliste Indentitarian din Austria, a postat pe X un videoclip în care apare citind o scrisoare adresată avocatului său despre care a spus că a fost trimisă de autoritățile din orașul Potsdam.
În scrisoare se spunea că lui Sellner i s-a interzis "cu efect imediat" să intre în Germania pentru următorii trei ani și că ar putea fi oprit sau deportat dacă ar încerca să intre în țară.
Un purtător de cuvânt al autorităților orașului a confirmat pentru Agenția France-Presse că un cetățean UE a primit o "interdicție privind libertatea sa de circulație în Germania", dar a refuzat să dea numele acestuia din motive de confidențialitate.
"Trebuie să arătăm că statul nu este neputincios și că își va folosi mijloacele sale legitime", a declarat Mike Schubert, primarul orașului Potsdam, într-un comunicat.
Germania a cunoscut un val de demonstrații uriașe împotriva extremismului și a partidului de extremă-dreapta Alternative für Deutschland (AfD), după ce unii dintre membrii partidului au participat la reuniunea din noiembrie de la Potsdam. Informații despre această reuniune au apărut în presă în ianuarie.
Sellner a făcut o prezentare în cadrul evenimentului, la care au participat neonaziști, alți extremiști și susținători ai mediului de afaceri, cu privire la aspectele practice ale deportărilor în masă – denumite în cercurile de extremă dreapta "remigrație" – a migranților, a solicitanților de azil și a cetățenilor germani de origine străină considerați că nu au reușit să se integreze.
Poliția elvețiană a declarat duminică că a împiedicat o adunare organizată de grupul de extremă dreapta, anti-islam și anti-imigrație Junge Tat, la care Sellner urma să ia cuvântul, adăugând că acesta a fost arestat și deportat.
Lui Sellner, care a primit donații de la teroristul din Christchurch Brenton Tarrant și a comunicat cu acesta înainte de cele două împușcături în masă la moschei din 2019, soldate cu 51 de morți, i-a fost recent restabilit contul de pe X.
Sellner a fost interzis pe Twitter în 2020 sub fosta conducere a rețelei. El l-a lăudat pe Musk pentru că i-a restaurat contul X săptămâna trecută, unde are acum o bifă albastră asociată conturilor plătite și 51.000 de urmăritori.
"Sunt fericit și recunoscător că m-am întors pe Twitter/X. Aș dori să-i mulțumesc în special lui Musk pentru că a făcut această platformă mai deschisă din nou", a declarat Sellner. "Sper ca tendința să continue și toți ceilalți care au fost interziși să se întoarcă".
Elon Musk a răspuns la una dintre postările lui Sellner, în care acesta a comentat decizia poliției elvețiene de a anula evenimentul de extremă dreapta din weekend și de a-i interzice accesul în regiune timp de două luni. Proprietarul X a întrebat: "Este acest lucru legal?"
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank